Projektas

**ROKIŠKIO RAJONO SAVIVALDYBĖS TARYBA**

**S P R E N D I M AS**

**DĖL PINIGINĖS SOCIALINĖS PARAMOS NEPASITURINTIEMS GYVENTOJAMS TEIKIMO TVARKOS APRAŠO PATVIRTINIMO**

2018 m. spalio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 38 punktu, 4 dalimi, 18 straipsnio 1 dalimi, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Lietuvos Respublikos [piniginės socialinės paramos nepasiturintiems gyventojams įstatymo](http://www.infolex.lt/ta/51559" \o "Lietuvos Respublikos piniginės socialinės paramos nepasiturintiems gyventojams įstatymas" \t "_blank) Nr. IX-1675 [8](javascript:OL('51559','8')" \o "Sąlygos teisei į piniginę socialinę paramą nustatyti (str. 8)), [10](javascript:OL('51559','10')" \o "Socialinės pašalpos papildomo skyrimo ir socialinės pašalpos mažinimo pagrindai (str. 10)) ir [21](javascript:OL('51559','21')" \o "Piniginės socialinės paramos skyrimas (str. 21)) straipsnių pakeitimo įstatymo Nr. XIII-949 pakeitimo įstatymo 2 straipsnio 5 dalimi, Rokiškio rajono savivaldybės taryba n u s p r e n d ž i a:

1. Patvirtinti Piniginės socialinės paramos nepasiturintiems gyventojams teikimo tvarkos aprašą (pridedama).

2. Pripažinti netekusiais galios:

2.1. Rokiškio rajono savivaldybės tarybos 2015 m. vasario 6 d. sprendimą Nr. TS-13

„Dėl Piniginės socialinės paramos nepasiturintiems gyventojams teikimo tvarkos aprašo patvirtinimo“.

2.2. Rokiškio rajono savivaldybės tarybos 2016 m. sausio 29 d. sprendimą Nr. TS-19 „Dėl Rokiškio rajono savivaldybės tarybos 2015 m. vasario 6d. sprendimo Nr. TS-13 „Dėl Piniginės socialinės paramos nepasiturintiems gyventojams teikimo tvarkos aprašo patvirtinimo“ dalinio pakeitimo“.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Vita Kilienė

PATVIRTINTA

Rokiškio rajono savivaldybės

tarybos 2018 m. spalio 26 d.

sprendimu Nr. TS-

**PINIGINĖS SOCIALINĖS PARAMOS NEPASITURINTIEMS GYVENTOJAMS TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Piniginės socialinės paramos nepasiturintiems gyventojams teikimo tvarkos aprašas (toliau – Aprašas) parengtas vadovaujantis Lietuvos Respublikos piniginės socialinės paramos įstatymu (toliau – Įstatymas) ir kitais poįstatyminiais teisės aktais.

2. Aprašas reglamentuoja piniginės socialinės paramos skyrimo ir mokėjimo tvarką, pagrindus, kai socialinė parama skiriama kitais šiame įstatyme nenumatytais atvejais. Rokiškio rajono savivaldybės administracijos (toliau – Savivaldybės administracija) teises ir pareigas įgyvendinant Įstatymą.

3. Tvarkos aprašas reglamentuoja piniginės socialinės paramos teikimą, vykdant savarankiškąją savivaldybės funkciją, kuris finansuojamas iš savivaldybės biudžeto lėšų ir taikomas asmenims, nurodytiems Įstatymo 1 straipsnio 2 dalies 1, 2, 3 ir 4 punktuose, kurie Lietuvos Respublikos gyvenamosios vietos deklaravimo įstatymo nustatyta tvarka yra deklaravę gyvenamąją vietą ar nuomojantiems būstą Rokiškio rajono savivaldybės teritorijoje, įtrauktiems į Rokiškio rajono savivaldybės gyvenamosios vietos neturinčių asmenų apskaitą arba nedeklaravusiems gyvenamosios vietos ir neįtrauktiems į gyvenamosios vietos neturinčių asmenų apskaitą, bet faktiškai gyvenantiems Rokiškio rajono savivaldybės teritorijoje.

4. Šiame Apraše vartojamos sąvokos atitinka Lietuvos Respublikos piniginės socialinės paramos nepasiturintiems gyventojams įstatymuose ir kituose teisės aktuose vartojamas sąvokas.

**II SKYRIUS**

**PINIGINĖS SOCIALINĖS PARAMOS SKYRIMO IR MOKĖJIMO TVARKA**

5. Dėl piniginės socialinės paramos skyrimo bendrai gyvenantys asmenys arba vienas gyvenantis asmuo, gyvenantys Rokiškio rajono savivaldybės teritorijoje (nurodyti Aprašo 3punkte), kreipiasi į Rokiškio rajono savivaldybės administracijos Socialinės paramos ir sveikatos skyrių arba į seniūniją.

6. Kreipdamasis dėl piniginės socialinės paramos, asmuo pateikia asmens tapatybę patvirtinantį dokumentą, Vyriausybės ar jos įgaliotos institucijos patvirtintos formos prašymą-paraišką ir jos priedus (toliau – prašymas-paraiška) ir prašyme-paraiškoje nurodo piniginei socialinei paramai skirti ir apskaičiuoti būtinus duomenis apie:

6.1. save ir bendrai gyvenančius asmenis (Įstatymo 2 straipsnio 2 dalis);

6.2. vykdomos veiklos pobūdį;

6.3. turimą turtą ir šio įstatymo 14 straipsnio 1 dalies 6-11 punktuose ir 2 dalyje nurodyto turto vertę (prašymą-paraišką pateikęs asmuo, pateikia duomenis apie mėnesio, einančio prieš prašymo-paraiškos pateikimo mėnesį, paskutinę dieną turimą turtą);

6.4. gaunamas pajamas;

6.5. kitą piniginei socialinei paramai gauti būtiną informaciją.

7. Prie prašymo-paraiškos pridedamos bendrai gyvenančių asmenų arba vieno gyvenančio asmens pažymos apie Įstatymo 17 straipsnyje nurodytas pajamas, gautas per 3 praėjusius mėnesius iki mėnesio, nuo kurio skiriama piniginė socialinė parama, arba, jeigu pajamų šaltinis yra pasikeitęs arba tą mėnesį, nuo kurio skiriama piniginė socialinė parama, yra gauta vienkartinė išmoka ar iš karto už du ir daugiau mėnesių išmokėtos kas mėnesį gaunamos pajamos, pajamas to mėnesio, nuo kurio skiriama piniginė socialinė parama, išskyrus atvejus, kai Socialinės paramos ir sveikatos skyrius duomenis gauna iš valstybės ir žinybinių registrų bei valstybės informacinių sistemų. Visų prašyme-paraiškoje pateiktų duomenų teisingumą prašymą-paraišką pateikęs asmuo patvirtina savo parašu.

8. Socialinės paramos ir sveikatos skyrius ar seniūnija (dėl kieto ir kitokio kuro kompensacijos) gautą prašymą-paraišką piniginei socialinei paramai gauti užregistruoja prašymo-paraiškos pateikimo dieną informacinės sistemos „Parama“ (toliau – Parama) priėmimo modulyje ir prašymą-paraišką pateikusiam asmeniui įteikia informacinį lapelį. Jeigu pateikti ne visi reikiami dokumentai, informacija apie trūkstamus dokumentus įrašoma į informacinį lapelį. Piniginei socialinei paramai gauti trūkstami dokumentai pateikiami ne vėliau kaip per mėnesį nuo prašymo-paraiškos pateikimo dienos, išskyrus atvejus, kai pajamos piniginei socialinei paramai gauti apskaičiuojamos Įstatymo 18 straipsnio 1 dalies 2 punkte nustatyta tvarka, piniginei socialinei paramai trūkstami dokumentai pateikiami ne vėliau kaip per 2 mėnesius nuo prašymo pateikimo dienos.

9. Jeigu asmuo nustatytu laiku nepateikia trūkstamų dokumentų, Socialinės paramos ir sveikatos skyrius ne vėliau kaip per 5 darbo dienas priima sprendimą neteikti piniginės socialinės paramos ir asmeniui grąžina jo pateiktus dokumentus, o jo byloje paliekamos šių dokumentų kopijos.

10. Prašymas - paraiška gali būti pateikti asmeniškai, paštu, elektroniniu būdu, kai valstybės elektroninės valdžios sistemoje teikiama elektroninė paslauga, arba per atstovą (globėją, rūpintoją ar įgaliotinį).

11. Jeigu prašymas-paraiška siunčiamas paštu arba elektroniniu būdu, prie prašymo-paraiškos turi būti pridedamos visų reikiamų dokumentų kopijos, patvirtintos teisės aktų nustatyta tvarka.

12. Skyriaus atsakingi specialistai pagal pateiktus dokumentus įvertina nepasiturinčių gyventojų socialinę padėtį ir pajamas, testuoja turtą ir, kilus įtarimų, tikrina bendrai gyvenančių asmenų arba vieno gyvenančio asmens gyvenimo sąlygas, turimą turtą ir užimtumą ir paruošia sprendimą dėl piniginės socialinės paramos skyrimo / neskyrimo, parengia pažymas apie gyventojų pajamas kompensacijoms apskaičiuoti.

13. Socialinės pašalpos dydis Socialinės paramos ir sveikatos skyriaus specialistų apskaičiuojamas vadovaujantis Įstatymu ir šiuo Aprašu, naudojant kompiuterinę programą ,,Parama“, socialinė pašalpa skiriama 3 mėnesiams nuo prašymo-paraiškos pateikimo mėnesio pirmos dienos, jeigu kreipimosi ir sprendimo priėmimo metu bendrai gyvenantys asmenys arba vienas gyvenantis asmuo turi teisę į šią pašalpą (kai bendrai gyvenantys asmenys ar vienas gyvenantis asmuo atitinka Įstatymo 6 straipsnyje nurodytus reikalavimus).

14. Kompensacijas, vadovaudamosi Įstatymu ir poįstatyminiais aktais, pagal pateiktus Socialinės paramos ir sveikatos skyriaus sąrašus ir pažymas skaičiuoja įmonės (energijos, kuro ir vandens tiekėjai**),** bendrijos. Sąrašai pateikiami kompensacijoms skaičiuoti kiekvieno mėnesio 28 darbo dieną.

15. Įmonės centralizuotos buhalterinės apskaitos skyrius iki kiekvieno mėnesio 10 dienos pateikia paraiškas-apskaičiavimus ar sąskaitas faktūras dėl lėšų kompensavimo už suteiktas paslaugas, o Skyriui persiunčia ataskaitas apie suskaičiuotas kompensacijas nepasiturintiems gyventojams į informacinę sistemą ,,Parama“.

16. Įsiskolinusieji už būsto šildymą ir (ar) karštą vandenį (ar) geriamąjį vandenį su įmonėmis yra sudarę sutartį (sutartis) dėl dalies skolos apmokėjimo, kas mėnesį grąžinant ne daugiau kaip 20 procentų bendrai gyvenančių asmenų arba vieno gyvenančio asmens pajamų, arba teismas yra priteisęs apmokėti skolą.

17. Pagal pateiktus prašymus su kuro įsigijimo išlaidas įrodančiais dokumentais kompensacijos būstui šildyti ir karštam vandeniui ruošti, naudojant kietąjį ar kitokį kurą, bendrai gyvenantiems asmenims ar vienam gyvenančiam asmeniui skaičiuojamos Socialinės paramos ir sveikatos skyriuje. Apskaičiuotą kompensaciją už kietąjį ar kitokį kurą išmoka rajono gyventojams pagal nurodytas atsiskaitomąsias banko sąskaitas Centralizuotos buhalterinės apskaitos skyrius.

Asmenims, patiriantiems socialinę riziką, lėšos, paskaičiuotos už kieto ar kitokio kuro kompensaciją, pervedamos į seniūnijos sąskaitą. Seniūnijos, gavusios lėšas už kietąjį ar kitokį kurą, apmoka socialinę riziką patiriančio asmens kieto ar kitokio kuro įsigijimo sąskaitą-faktūrą.

18. Kompensacijos būstui šildyti naudojant kietąjį ar kitokį kurą skiriamos šildymo sezonui – 6 mėnesiams (nuo spalio 1 d. iki kovo 31 d. imtinai), jeigu nesikeičia bendrai gyvenančių asmenų sudėtis arba vieno gyvenančio asmens šeimyninė padėtis, jų (jo) pajamos ir turtas:

18. 1. šalpos pensijos gavėjams;

18. 2. 60–70 procentų ir 75–100 procentų netekto darbingumo gavėjams;

18. 3. senatvės pensininkams.

19. Socialinė pašalpa išmoka už kiekvieną praėjusį mėnesį.

20. Kompensacijos teikiamos už kiekvieną mėnesį.

21.Būsto šildymo ir karšto vandens išlaidų kompensacijoms skaičiuoti taikomos vidutinės kuro kainos (įskaitant PVM), nustatytos ankstesniu Rokiškio rajono savivaldybės tarybos sprendimu.

22. Jeigu bendrai gyvenantiems asmenims arba vienam gyvenančiam asmeniui apskaičiuota socialinė pašalpa mažesnė kaip 1,45 euro, o būsto šildymo išlaidų, geriamojo vandens išlaidų ar karšto vandens išlaidų kompensacija mažesnė kaip 0,29 euro, socialinė pašalpa ir kompensacija neišmokamos.

23. Piniginė socialinė parama pagal Įstatymo 23 straipsnio 1 dalies 1, 2 ir 8 punktus skiriama Socialinės paramos ir sveikatos skyriaus vedėjo sprendimu, atsižvelgiant į Rokiškio socialinės paramos centro, seniūnijų Socialinės paramos teikimo komisijų rekomendacijas ir savivaldybės administracijos Piniginės socialinės paramos teikimo komisijos nutarimą.

24. Piniginė socialinė parama pagal Įstatymo 23 straipsnio 2 dalies 2, 3, 4, 5, 7, 8, 9, 10 punktus neskiriama ar skiriama ne visiems bendrai gyvenantiems asmenims arba pagal Socialinės paramos ir sveikatos vedėjo sprendimą, atsižvelgiant į Rokiškio socialinės paramos centro, seniūnijų Socialinės paramos teikimo komisijų rekomendaciją ir savivaldybės Piniginės socialinės paramos teikimo komisijos nutarimą.

25. Sprendimas dėl piniginės socialinės paramos skyrimo / neskyrimo priimamas nurodant Įstatymo 8 straipsnio 1 dalies sąlygą (sąlygas), kuriai (kurioms) esant paskirta parama, ne vėliau kaip per mėnesį nuo prašymo-paraiškos ir visų reikalingų dokumentų gavimo dienos.

26. Socialinė pašalpa gali būti teikiama:

26.1. pinigais, išmokama už kiekvieną praėjusį mėnesį, pervedant į pasiūlytą pateikusio asmens nurodytą sąskaitą banke, kiekvieno mėnesio 10–25 dienomis;

26.2. asmenims, patiriantiems socialinę riziką, socialinės pašalpos dydis pinigais negali viršyti 50 procentų paskirtos socialinės pašalpos dydžio; nepiniginės formos socialinės pašalpos dalis teikiama, kontroliuojant jos tikslinį panaudojimą, socialiniams darbuotojams:

26.2. 1. maisto produktais;

26.2.2. drabužiais ir kitomis reikalingomis prekėmis;

26.2.3. socialinėmis kortelėmis;

26.2.4. maitinimo talonais;

26.2.5. apmokant vaikų (įvaikių) maitinimo išlaidas mokyklose ar dienos centruose;

26.2.6. pervedant per seniūnijas ar Rokiškio socialinės paramos centrą.

27. Piniginė socialinė parama 6 mėnesius neteikiama, kai bendrai gyvenančių asmenų arba vieno gyvenančio asmens turimų piniginių lėšų dydis viršija Įstatymo 16 straipsnio 5 dalyje nustatytą piniginių lėšų normatyvą ir pareiškėjas ar bent vienas iš bendrai gyvenančių asmenų nepateikė informacijos apie socialinės pašalpos gavimo laikotarpiu gautas pinigines lėšas, viršijančias Įstatymo 16 straipsnio 5 dalyje nustatytų piniginių lėšų normatyvą.

28. Šilumą (energiją) ir vandenį tiekiančios įmonės:

28.1. pagal socialinės paramos skyriaus pateiktus duomenis apskaičiuoja kompensacijas ir atitinkamai paramos gavėjams sumažina mokesčius;

28.2. kiekvieną mėnesį duomenis apie suskaičiuotas kompensacijas ir paraiškas dėl lėšų kompensacijoms, išskiriant kompensacijas, paskirtas išimties tvarka ar pagal Piniginės socialinės paramos nepasiturintiems gyventojams įstatymo 23 straipsnio 3 dalies 2, 3, 4, 7, 8, 9, 11 punktus ir 5 dalį, pateikia Socialinės paramos ir sveikatos skyriui;

28.3. kompensacijos nedirbančių pensininkų ir nedirbančių neįgaliųjų, kuriems nustatytas 60–70 procentų ir 75–100 procentų netektas darbingumas, šeimoms, kuriose nėra darbingų šeimos narių, arba vienam gyvenančiam-nedirbančiam pensininkui ar neįgaliajam, kuriam nustatytas 60–70 procentų ir 75–100 procentų netektas darbingumas, apskaičiuojamas du kartus per metus – visam šildymo sezonui ir ne šildymo sezonui.

29. Šilumą (energiją) ir vandenį tiekiančioms įmonėms už šildymą ir vandenį lėšos pervedamos į įmonių atsiskaitomąsias sąskaitas bankuose už kiekvieną praėjusį mėnesį.

30. Paskirta, bet laiku neatsiimta piniginė socialinė parama išmokama, jeigu dėl jos buvo kreiptasi ne vėliau kaip per 3 mėnesius nuo paskutinio mėnesio, už kurį piniginė socialinė parama buvo paskirta**.**

31. Mirus asmeniui, kurio vardu bendrai gyvenantiems asmenims mokama socialinė pašalpa ir (ar) kompensacijos, šiems bendrai gyvenantiems asmenims paskirta ir iki kito po jo mirties neišmokėta pašalpa ir (ar) kompensacijos, jeigu dėl jų buvo kreiptasi ne vėliau kaip per 3 mėnesius po socialinę pašalpą ir (ar) kompensacijas gavusio asmens mirties dienos, išmokamos mirusįjį laidojusiam vienam iš bendrai gyvenančių asmenų, pateikus laisvos formos prašymą ir mirties liudijimo originalą, o jeigu tokio bendrai gyvenančio asmens nėra, pervedamos į vaiko (įvaikio) ar vaikų (įvaikių) vardu atidarytą sąskaitą banke. Mirus vienam gyvenančiam asmeniui, socialinės pašalpos ir (ar) kompensacijų teikimas nutraukiamas nuo jo mirties mėnesio pirmos dienos, o už praėjusį laikotarpį paskirta ir neatsiimta socialinė pašalpa ir (ar) kompensacijos neišmokamos.

32. Neteisėtai gautos piniginės socialinės paramos išieškojimas:

32.1. nustačius, kad bendrai gyvenantys asmenys arba vienas gyvenantis asmuo piniginę socialinę paramą gavo neteisėtai, nes kreipimosi dėl piniginės socialinės paramos metu pateikė neteisingus duomenis apie turtą, gaunamas pajamas, bendrai gyvenančius asmenis arba kitus duomenis, reikalingus piniginei socialinei paramai skirti, arba paramos teikimo laikotarpiu per mėnesį nepranešė apie materialinės padėties pasikeitimą ar atsiradusias aplinkybes, turinčias įtakos teisei į piniginę socialinę paramą arba jos dydžiui, bendrai gyvenantys asmenys arba vienas gyvenantis asmuo turi grąžinti neteisėtai gautą pinigų sumą, ją sumokėti dalimis arba parašyti sutikimą dėl kompensacijos perskaičiavimo;

32.2. 3 mėnesius neteikti piniginės socialinės paramos arba 3 mėnesiams nutraukti jos teikimą bendrai gyvenantiems asmenims, jeigu bent vienas iš bendrai gyvenančių asmenų nevykdo šio įstatymo 25 straipsnio 2 punkte nustatytos pareigos ir (ar) 25 straipsnio 3 punkte nustatytos pareigos, išskyrus atvejį, kai dėl šių punktų nuostatų nevykdymo nesusidarė piniginės socialinės paramos permoka – išmokėta ne didesnė, negu apskaičiuota, įvertinus atsiradusias aplinkybes, piniginė socialinė parama arba piniginės socialinės paramos permoka buvo grąžinta ar asmens raštu pateiktu sutikimu yra išskaičiuojama (grąžinama) dalimis daugiau kaip po 20 procentų mokėtinos sumos per mėnesį. Jeigu nėra šiame punkte nurodytų išimčių, socialinė pašalpa skiriama vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos;

32.3. jeigu neteisėtai gauta piniginė socialinė parama negrąžinta arba neišskaičiuota, likusi skola išieškoma Lietuvos Respublikos civilinio proceso kodekso nustatyta tvarka, jeigu su išieškojimu susijusios administravimo išlaidos neviršija išieškotinos sumos.

33. Dėl savivaldybės administracijos valstybės tarnautojų ir (ar) darbuotojų, dirbančių pagal darbo sutartis, kaltės neteisėtai išmokėtos piniginės socialinės paramos lėšos išieškomos Lietuvos Respublikos įstatymų nustatyta tvarka.

**III. SKYRIUS**

**PAGRINDAI, KURIEMS ESANT PINIGINĖ SOCIALINĖ SKIRIAMA**

**IŠIMTIES ATVEJAIS**

34. Patikrinus bendrai gyvenančių asmenų arba vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą bei atsižvelgus į Rokiškio socialinės paramos centro, seniūnijų Socialinės paramos teikimo komisijų rekomendacijas ir savivaldybės Piniginės socialinės paramos teikimo komisijos nutarimą, bendrai gyvenantiems asmenims arba vienam gyvenančiam asmeniui Rokiškio rajono savivaldybės administracija turi teisę skirti:

34.1. socialinę pašalpą, jeigu bendrai gyvenančių asmenų arba vieno gyvenančio asmens pajamos yra mažesnės už valstybės remiamas pajamas bendrai gyvenantiems asmenims arba vienam gyvenančiam asmeniui, tačiau bendrai gyvenantys asmenys arba vienas gyvenantis asmuo neatitinka Įstatymo 6 straipsnio 1 ar 3 punkte nustatytų reikalavimų;

34. 2. kompensacijas, jeigu išlaidos už būsto šildymą, už faktinį geriamojo vandens ir (ar) karšto vandens kiekį atitinka šio įstatymo 11 straipsnio nustatytus kompensuojamus dydžius, tačiau bendrai gyvenantys asmenys arba vienas gyvenantys asmuo neatitinka Įstatymo 7 straipsnio 1 dalies 1 ar 2 punkte nustatytų reikalavimų;

34.3 būsto šildymo išlaidų kompensaciją už didesnį, negu nustatyta Įstatymo 12 straipsnio 1 dalies 1 punkte, naudingojo būsto ploto normatyvą;

34.4. socialinę pašalpą ir kompensacijas bendrai gyvenantiems asmenims, kurie nėra sudarę teismo patvirtintos sutarties dėl vaiko (įvaikio) materialinio išlaikymo arba dėl išlaikymo ir (ar) tėvystės nustatymo nesikreipė į teismą arba dėl išlaikymo ir (ar) tėvystės nustatymo kreipėsi į teismą, bet tėvystė nebuvo nustatyta ir (ar) išlaikymas nebuvo priteistas arba pareiškimas paliktas nenagrinėtas;

34.5. socialinę pašalpą bendrai gyvenantiems asmenims atskirai, kai santuokos nutraukimo bylos nagrinėjimo metu yra ginčas;

34.6. socialinę pašalpą, jeigu bendrai gyvenančių asmenų arba vieno gyvenančio asmens vidutinės pajamos per mėnesį ne daugiau kaip 50 procentų viršija valstybės remiamų pajamų dydį ir bendrai gyvenantys asmenys arba vienas gyvenantis asmuo atitinka Įstatymo 6 straipsnio 1 ir 3 punktuose nustatytus reikalavimus: vienam gyvenančiam asmeniui ir dviem bendrai gyvenantiems asmenims – 25 procentų valstybės remiamų pajamų dydžio; trims ir keturiems bendrai gyvenantiems asmenims – 50 procentų valstybės remiamų pajamų dydžio; penkiems ir daugiau – 70 procentų valstybės remiamų pajamų dydžio;

34.7. būsto šildymo išlaidų kompensaciją vienam gyvenančiam asmeniui arba bendrai gyvenantiems asmenims, jeigu jie deklaruoja gyvenamąją vietą jų nuosavybės teise turimame būste arba nuomojasi būstą, kuris Nekilnojamo turto registre nėra įregistruotas kaip gyvenamosios patalpos arba atskira gyvenamoji patalpa, kai bendraturčių nuosavybės teisės dalys nėra nustatytos;

34.8. būsto šildymo išlaidų kompensaciją jeigu daugiabučio namo buto savininkas neatitinka Įstatymo 7 straipsnio 5 dalyje nustatytų reikalavimų;

34.9. socialinę pašalpą skirti tik vaikui (įvaikiui) ar vaikams (įvaikiams), įskaitant pilnamečius vaikius (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, o kompensacijų neteikti bendrai gyvenantiems asmenims arba vienam gyvenančiam asmeniui, kai jiems piniginė socialinė parama neskiriama Įstatymo 21 straipsnio 11 dalyje nustatytu atveju;

34.10. nemažinti socialinės pašalpos dydžio, kaip nustatyta Įstatymo 10 straipsnio 2 dalies 1–5 punktuose, nurodytu socialinės pašalpos teikimo laikotarpiu, jeigu asmenys negavo Užimtumotarnybos ar kitos valstybės valstybinės įdarbinimo tarnybos pasiūlymo dirbti arba dalyvauti aktyviose darbo rinkos politikos priemonėse;

34.11. skirti piniginę socialinę paramą kaip vienam gyvenančiam asmeniui pilnamečiui vaikui (įvaikiui) iki 24 metų, kuris mokosi pagal bendrojo ugdymo programą (įskaitant laikotarpį nuo bendrojo ugdymo programos baigimo dienos iki tų pačių metų rugsėjo 1 dienos) ar pagal formaliojo profesinio mokymo programą arba studijuoja aukštojoje mokykloje (įskaitant akademinių atostogų dėl ligos ar nėštumo laikotarpį), kai mirė vienas iš jo tėvų (įtėvių).

**IVSKYRIUS**

**PAGRINDAI, KURIEMS ESANT SOCIALINĖ PARAMA SKIRIAMA KITAIS**

**ĮSTATYME NENUMATYTAIS ATVEJAIS**

35. Socialinė parama kitais atvejais yra nustatyta Rokiškio rajono savivaldybės tarybos 2018 m. balandžio 27 d. sprendimu Nr. TS-120 „Dėl vienkartinės piniginės paramos skyrimo tvarkos aprašo patvirtinimo“.

36. Siekiant piniginės socialinės paramos veiksmingumo, taiklumo ir socialinio teisingumo, mažinant socialinę atskirtį, pagal Rokiškio socialinės paramos centro, seniūnijų Socialinės paramos teikimo komisijų rekomendacijas, atsižvelgiant į Piniginės socialinės paramos teikimo komisijos nutarimą , Rokiškio rajono savivaldybės administracijos direktoriaus įsakymu, socialinė parama gali būti skiriama:

36.1. Tikslinė pašalpa šiais atvejais:

36.1.1. būstui šildyti naudojamam kietam ir kitokiam kurui įsigyti, kai bendrai gyvenantys asmenys arba vienas gyvenantis asmuo dėl sunkios materialinės padėties ar kitų aplinkybių negali gauti būsto šildymo išlaidų kompensacijos Piniginės socialinės paramos nepasiturintiems gyventojams įstatymo nustatyta tvarka. Asmenys, kuriems reikalinga ši parama pateikia pažymas apie gaunamas pajamas ir kitus paramos būtinumą pagrindžiančius dokumentus, kai vidutinės bendrai gyvenančių asmenų ar vieno gyvenančio asmens pajamos per mėnesį neviršija 2VRP (Valstybės remiamos pajamos) dydžio vienam asmeniui.

36.2 Periodinė pašalpa šiais atvejais:

36.2.1.savarankiško gyvenimo namuose gyvenantiems asmenims, neturintiems jokių pajamų;

36.3. tikslinė ir periodinė pašalpos gali būti mokamos 1 kartą per metus iki 4 BSI;

36.4. dėl šiame skyriuje nurodytų išmokų kreiptis į Rokiškio socialinės paramos centrą ar seniūniją pagal gyvenamąją vietą.

**V.SKYRIUS**

**BENDRUOMENINIŲ ORGANIZACIJŲ IR KITŲ SUINTERESUOTŲ ASMENŲ PASITELKIMO DALYVAUTI SVARSTANT KLAUSIMUS DĖL PINIGINĖS SOCIALINĖS PARAMOS SKYRIMO TVARKA**

37. Rajono savivaldybės administracijos Piniginės socialinės paramos teikimo komisijos sudėtį ir veiklos nuostatus tvirtina savivaldybės administracijos direktorius, o Rokiškio socialinės paramos centro (Rokiškio socialinės paramos centro direktoriaus teikimu ) ir seniūnijų Socialinės paramos teikimo komisijų sudėtį ir veiklos nuostatus (seniūno teikimu) tvirtina administracijos direktorius.

38. Seniūnijų Socialinės paramos teikimo, Rokiškio socialinės paramos centro komisijos veikia visuomeniniais pagrindais.

38.1 Seniūnijų Socialinės paramos teikimo, Rokiškio socialinės paramos centro komisijų funkcijos:

38.1.2. teikti rekomendacijas dėl piniginės socialinės paramos skyrimo išimties atvejais, kai bendrai gyvenantiems arba vienam gyvenančiam asmeniui socialinė parama skiriama pagal šio Aprašo 34 punktą;

38.1.3. teikti rekomendacijas dėl piniginės socialinės paramos, skyrimo kitais įstatyme nenumatytais atvejais pagal šio aprašo 36 punktą;

38.2. teikti rekomendacijas dėl piniginės socialinės paramos skyrimo ar mokėjimo atnaujinimo, kai bendrai gyvenantiems arba vienam gyvenančiam asmeniui piniginės socialinės paramos mokėjimas sustabdomas ar nutraukimas, ar piniginė socialinė parama skiriama ne visiems bendrai gyvenantiems asmenims pagal Įstatymo 23 straipsnio 1 dalies 1, 2 ir 8 punktus, 23 straipsnio 2 dalies 2, 3, 4, 5, 7, 8, 10, punktus;

38.3 analizuoti probleminius atvejus (piktnaudžiavimo, kilus ginčui dėl piniginės socialinės paramos sustabdymo, nutraukimo, skyrimo ne visiems bendrai gyventiems asmenims ar teikimo nepinigine forma būdų parinkimo) ir teikti rekomendacijas;

38.4. papildomai apklausti asmenis, kurie kreipiasi dėl piniginės socialinės paramos skyrimo, tikrinti jų pateiktus dokumentus ir reikalauti papildomų duomenų, įrodančių bendrai gyvenančių arba vieno gyvenančio asmens teisę į piniginę socialinę paramą, kviestis piniginės socialinės paramos gavėjus pokalbiui;

38.5. dalyvauti tikrinant bendrai gyvenančių asmenų arba vieno gyvenančio asmens gyvenimo sąlygas, turimą turtą ir užimtumą;

38.6. teikti rekomendacijas dėl kreipimosi į nelegalaus darbo kontrolę ir prevenciją vykdančias institucijas.

39. Seniūnijų Socialinės paramos teikimo, Rokiškio socialinės paramos centro rekomendacijų galia – patariamojo pobūdžio.

40. Socialinės paramos teikimo komisijos posėdžiauti renkasi pagal poreikį, bet ne mažiau kaip vieną kartą per mėnesį. Kiekvienas posėdis protokoluojamas ir kiekvienam svarstytam atvejui priimamas rekomendacinio pobūdžio motyvuotas sprendimas apie piniginės socialinės paramos skyrimą, neskyrimą, sustabdymą, atnaujinimą.

41. Rekomendacijas, kurias pasirašo seniūnijų Socialinės paramos teikimo ar Rokiškio socialinės paramos centro komisijos pirmininkas ir sekretorius, ne vėliau kaip per 3 darbo dienas pateikia Rokiškio Socialinės paramos ir sveikatos skyriui.

42. Socialinės paramos teikimo komisijos nariai užtikrina nepasiturinčių gyventojų pateiktų piniginei socialinei paramai gauti duomenų konfidencialumą pasirašytinai.

**VI SKYRIUS**

**ATSAKOMYBĖ IR KONTROLĖ**

43. Socialinės paramos ir sveikatos skyrius atsako už teisingą dokumentų piniginei socialinei paramai gauti priėmimą ir užpildymą, už teisingą socialinių pašalpų apskaičiavimą ir dokumentų parengimą joms išmokėti, teisingą ir laiku perdavimą sąrašų ir pažymų apie šeimų arba vieno gyvenančio asmens pajamas kompensacijas skaičiuojančioms įmonėms, kompensacijų apskaičiavimą, kai būstas šildomas ir karštas vanduo ruošiamas naudojant atskiras kuro rūšis.

44. Socialinės paramos ir sveikatos skyriaus darbuotojai ir seniūnijų darbuotojai atsako už pateiktų dokumentų konfidencialumą.

45. UAB Rokiškio šilumos tinklai, UAB ,,Rokiškio vandenys“ ir kitos įmonės atsako už teisingą kompensacijų (išskyrus kieto ar kitokio kuro kompensacijas) skaičiavimą ir atsiskaitymą laiku su klientais, Socialinės paramos ir sveikatos skyriumi ir kitais administracijos skyriais.

46. Rokiškio rajono savivaldybės administracijos Centralizuotas vidaus audito skyrius ir savivaldybės kontrolierius kontroliuoja, kaip šilumos energiją ir vandenį tiekiančios įmonės skaičiuoja kompensacijas, Socialinės paramos ir sveikatos skyrius – piniginę socialinę paramą, ar teisingai taikomos Įstatymo ir kitų teisės aktų nuostatos.

**VII SKYRIUS**

**NEPANAUDOTŲ LĖŠŲ PINIGINEI SOCIALINEI PARAMAI NAUDOJIMAS**

47. Nepanaudotas savivaldybės biudžeto lėšos piniginei socialinei paramai skaičiuoti ir mokėti, atsižvelgiant į poreikį, pirmiausia naudojamos kitai socialinei paramai finansuoti pagal kiekvienais metais iškilusį poreikį.

**VIII SKYRIUS**

**BAIGIAMOSIOS NUOSTATOS**

48. Sprendimas dėl piniginės socialinės paramos skyrimo ar neskyrimo gali būti skundžiamas Lietuvos Respublikos administracinių bylų teisenos įstatymo nustatyta tvarka.

Rokiškio rajono savivaldybės tarybai

**SPRENDIMO PROJEKTO ,,DĖL PINIGINĖS SOCIALINĖS PARAMOS NEPASITURINTIEMS GYVENTOJAMS TEIKIMO TVARKOS APRAŠO PATVIRTINIMO“ AIŠKINAMASIS RAŠTAS**

**Parengto projekto tikslai ir uždaviniai**. Sprendimo projekto ,,Dėl Piniginės socialinės paramos nepasiturintiems gyventojams teikimo tvarkos aprašo patvirtinimo‘‘ pagrindinis tikslas – reglamentuoti piniginės socialinės paramos skyrimo ir mokėjimo tvarką, pagrindus, kai socialinė parama skiriama kitais šiame įstatyme nenumatytais atvejais. Rokiškio rajono savivaldybės administracijos teisės ir pareigos, įgyvendinant Piniginės socialinės paramos nepasiturintiems gyventojams įstatymą.

Uždavinys – priimti savivaldybės taryboje piniginės socialinės paramos nepasiturintiems gyventojams teikimo tvarkos aprašą.

**Šiuo metu esantis teisinis reglamentavimas.** Lietuvos Respublikos Piniginės socialinės paramos nepasiturintiems gyventojams įstatymas.

**Sprendimo projekto esmė.** Rokiškio rajono savivaldybės tarybos sprendimo projekte, vadovaujantis Piniginės socialinės paramos nepasiturintiems gyventojams įstatymu atsisakyta nuostatos, kuria asmens teisė į piniginę socialinę paramą susieta su gyvenamosios vietos deklaracija. Parama bus skiriama bendrai gyvenantiems asmenims (vienam gyvenančiam asmeniui) deklaravusiems gyvenamąją vietą ar nuomojantiems būstą Rokiškio rajono savivaldybės teritorijoje ar įtrauktiems į Rokiškio rajono savivaldybės gyvenamosios vietos neturinčių asmenų apskaitą bet ir nedeklaravusiems gyvenamosios vietos ir neįtrauktiems į gyvenamosios vietos neturinčių asmenų apskaitą, bet faktiškai gyvenantiems Rokiškio rajono savivaldybės teritorijoje.

Projekte nustatyti pagrindai, kuriems esant socialinė parama skiriama kitais įstatyme nenumatytais atvejais – numatytos dvi naujos išmokų rūšys, kurios gali būti skiriamos vieną kartą per metus iki 4 BSI dydžio, tai:

tikslinė pašalpa, skiriama būstui šildyti naudojamam kietam ir kitokiam kurui įsigyti, kai bendrai gyvenantys asmenys arba vienas gyvenantis asmuo dėl sunkios materialinės padėties ar kitų aplinkybių negali gauti būsto šildymo išlaidų kompensacijos Piniginės socialinės paramos nepasiturintiems gyventojams įstatymo nustatyta tvarka, kai vidutinės bendrai gyvenančių asmenų ar vieno gyvenančio asmens pajamos per mėnesį neviršija 2VRP (Valstybės remiamos pajamos) dydžio vienam asmeniui;

periodinė pašalpa, skiriama savarankiško gyvenimo namuose gyvenantiems asmenims, neturintiems jokių pajamų.

Įsigaliojus Piniginės socialinės paramos nepasiturintiems gyventojams įstatymo pakeitimams, didėja parama šeimoms, auginančioms vaikus, nes vertinant šeimos pajamas darbo užmokestis mažinamas, priklausomai nuo šeimos narių skaičiaus, pajamos iš žemės ūkio naudmenų skaičiuojamos tik nuo trijų hektarų, į pajamas neskaičiuojama išmoka vaikui, mokama pagal Išmokų vaikams įstatymą (Istatymo 17 straipsnis). Piniginė socialinė parama bus teikiama, kam jos labiausiai reikia, užkertant kelią galimiems piktnaudžiavimams, didesnis dėmesys skiriamas socialinės paramos teikimo komisijų rekomendacijoms.

**Galimos pasekmės, priėmus siūlomą tarybos sprendimo projektą:**

**teigiamos** – priimtas Piniginės socialinės paramos nepasiturintiems gyventojams tvarkos aprašas leis įgyvendinti Piniginės socialinės paramos nepasiturintiems gyventojams įstatymo nuostatas;

**neigiamų** – nepriėmus šio sprendimo projekto nebus galimybės užtikrinti sklandaus piniginės socialinės paramos nepasiturintiems Rokiškio rajono gyventojams teikimo organizavimo.

**Kokia sprendimo nauda Rokiškio rajono gyventojams.** Patvirtinus Rokiškio rajono savivaldybės tarybos sprendimu tvarkosAprašą, rajono gyventojams bus reglamentuota socialinės paramos skyrimo ir mokėjimo tvarka. Tvarkos apraše numatyta socialinė parama, skiriama išimties atvejais ir kitais įstatyme nenustatytais atvejais. Dėl šios paramos rajono gyventojai su prašymu ir kitais paramą pagrindžiančiais dokumentais galės kreiptis į seniūnijas pagal gyvenamąją vietą arba į Rokiškio socialinės paramos centrą.

**Finansavimo šaltiniai ir lėšų poreikis**: savivaldybės biudžetas.

**Suderinamumas su Lietuvos Respublikos galiojančiais teisės norminiais aktais**: Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertinamas antikorupciniu požiūriu.

Socialinės paramos ir sveikatos skyriaus vyr. specialistė Vita Kilienė